R. Chmel, minister kultúry SR: (2004-12-02):
Vážená pani poslankyňa, v školskom roku 1998 – 1999 rozhodlo ministerstvo školstva o príprave nového modelu ukončenia, ukončovania štúdia na stredných školách. Gesciou nad celým projektom poverilo Štátny pedagogický ústav, ktorý koncepčne a organizačne zabezpečuje prípravu tohto modelu. Od tohto roku sa experimentálne overovalo pilotné testovanie z vybraných predmetov na stredných školách pod názvom Monitor s cieľom odskúšania procesu tvorby testov, ich vyhodnocovania a administrácie. Hlavným cieľom nového modelu maturitnej skúšky je zvýšiť objektivitu a tým aj dôveryhodnosť maturitnej skúšky, zjednotiť požiadavky na vedomosti a zručnosti žiakov, zvýšiť akceptovateľnosť výsledkov maturitnej skúšky zo strany odberateľov. Na základe výsledkov testov prispôsobujeme formu maturitnej skúšky tak, aby bola prijateľná pre náš školský systém a zároveň porovnateľná so štandardmi krajín EÚ. Od času prijatia novej koncepcie maturitnej skúšky sa uskutočnili postupne jednotlivé kroky k jej naplneniu, pilotné testovania, schválenie katalógu cieľových požiadaviek, experimentálne overovanie internej časti maturitnej skúšky, zloženie predmetových maturitných komisií, generálna skúška v minulom školskom roku, školenie predsedov predmetov maturitných komisií, tlačové konferencie ministra školstva, stretnutia s riadiacimi pracovníkmi škôl, diskusné stretnutia na rôznych úrovniach, semináre, vydávanie publikácií a podobne. Od tohto školského roku vstúpila do platnosti nová vyhláška o ukončovaní štúdia na stredných školách a o ukončovaní prípravy v odborných učilištiach, učilištiach a praktických školách, ktorá podrobne stanovuje podmienky a spôsob ukončovania štúdia na stredných školách. Publikovaná je v Zbierke zákonov pod č. 510/2004 Z. z. Zo strany ministerstva školstva, ako aj Štátneho pedagogického ústavu boli urobené všetky kroky k dostatočnej informovanosti k pripravovanej zmene maturitnej skúšky na stredných školách. V tomto školskom roku sa uskutočnili stretnutia s riaditeľmi všetkých stredných škôl takmer vo všetkých regiónoch Slovenska, na ktorých zamestnanci ministerstva školstva a Štátneho pedagogického ústavu podrobne poskytovali všetky potrebné informácie k realizácii maturitnej skúšky. Pravidelne sa uskutočňujú porady pod vedením ministerstva školstva so zástupcami krajských školských úradov o tejto problematike a o organizačnom zabezpečovaní maturitných skúšok. Štátny pedagogický ústav zabezpečuje tvorbu a distribúciu jednotlivých druhov testov z jednotlivých predmetov externej časti a písomnej formy internej časti maturitnej skúšky a ich vyhodnotenie. Krajské školské úrady menujú predsedov predmetových maturitných komisií a školských maturitných komisií, organizujú školenia a metodicky usmerňujú celý priebeh a činnosť maturitných skúšok. Z materiálnej stránky sú maturitné skúšky zabezpečené potrebnými finančnými prostriedkami v rozpočte Štátneho pedagogického ústavu. Na kvalite vzájomnej spolupráce všetkých zainteresovaných a zodpovednom prístupe jednotlivých subjektov ministerstva školstva a Štátneho pedagogického ústavu, krajských školských úradov, Štátnej školskej inšpekcie, riaditeľov škôl, pedagogických zamestnancov škôl a tak ďalej, na tejto kvalite bude závisieť úspech celého projektu v tomto prvom školskom roku realizácie maturitných skúšok po novom. Verím, že rezort školstva má taký potenciál, aby realizácia tohto projektu bola úspešná. Ďakujem pekne, pán predsedajúci.